Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од О.Д. од Скопје поднесена против Министерството за правда, по предметот Барање за пристап до информации од јавен карактер, на 29.10.2024 година го донесе следното

**Р Е Ш Е Н И Е**

**1**. Жалбата изјавена од О.Д. од Скопје поднесена против Министерството за правда, заведена во Агенцијата под бр.08-300 на 24.10.2024 година, по предметот Барање за пристап до информации од јавен карактер**, СЕ ОДБИВА како неоснована**.

**2. СЕ ПОТВРДУВА** Решението на Имателот на информација УП1 бр.19-2432/2024 од 16.10.2024 година**.**

**О Б Р А З Л О Ж Е Н И Е**

## О.Д. од Скопје, како што е наведено во Жалбата на 02.10.2024 година по електронски пат поднел Барање за пристап до информации од јавен карактер до Министерството за правда, со кое побарал преку електронска пошта да му се достави препис или електронски запис од следната информација:

„На кои државни службеници вработени во Министерството за правда им е исплатен додаток на плата во 2023 година заради специфичност на работите во согласност со член 9 став (1) од Законот за извршување на буџетот на РСМ. Посебно да се наведе и спецификација на износите по секој вработен посебно.“

Имателот на информации, како што е наведено во Жалбата по ова Барање не одговорил во законски предвидениот рок, по што Барателот на информации достави Жалба до Агенцијата, заведена под бр.08-300 на 24.10.2024 година.

Агенцијата со електронски допис бр.08-300 од 24.10.2024 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 28.10.2024 година до Агенцијата по електронски пат достави Допис заведен под бр.08-300 во кое е наведено: “ Ве известувам дека му е одговорено и испратено во законскиот рок решението кое е дел од прилогот кој ви го испраќам....“. Во прилог го достави Решението УП1 бр.19-2432/2024 година од 16.10.2024 година со кое Барањето за слободен пристап до информации од јавен карактер се одобрува, и скениран е – маил допис од 17.10.2024 година доставен до барателот на информации.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението УП1 бр.19-2432/2024 од 16.10.2024 година на Имателот на информации го потврди**, поради следното:

Агенцијата утврди дека Имателот на информации постапил по Барањето за пристап до информации од јавен карактер со тоа што донел правилно и врз закон засновано Решение со кое му одговорил на барањето за слободен пристап до информации од јавен карактер на Барателот.

Агенцијата му укажува на Барателот дека, во конкретниот случај видно од доставениот скениран меил од 17.10.2024 година, Имателот на информации постапил по Барањето на барателот во законски предвидениот рок на начин и во форма наведени во барањето. Имено Решението со одговорот на Барателот му е доставено по електронска пошта на 15 ден од доставувањето на Барањето, односно во законски предвидениот рок.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**